Oos-Kaapse Boerboele slaag mooi | News24
Oos-Kaapse Boerboele slaag mooi
Beverli Steenkamp, ’n keurder van die Suid-Afrikaanse Boerboeltelersvereniging, gister aan die werk in Uitenhage. Steven Davids se teef Lotter Lilly II het “geslaag” en sal voortaan as ’n geregistreede teelhond in die vereniging se register wees. Steenkamp is een van die land se topkeurders. Foto: THEO JEPTHA
Meeste boerboeleienaars het lankal matriek geslaag, maar Maandag was dit hul honde se beurt om “eksamen te skryf”.
’n Totaal van 18 boerboele het by Hoërskool Brandwag aangemeld om deur Anemarí Pretorius en Beverli Steenkamp, twee van die land se topkeurders, gegradeer te word.
“Slegs boerboele wat ’n gradering van meer as 75% het, mag wettig vir boerboelteling gebruik word, want dit is hulle wat ’n sterk genepoel vir boerboele sal help bou,” het Jakkie Erasmus, streekbestuurder van die Suid-Afrikaanse Boerboeltelersvereniging (SABT), verduidelik.
Die evaluering van boerboele ouer as 12 maande geskied volgens 72 punte. Maar volgens Erasmus is daar drie hoofpunte waarop ’n boerboel al met die eerste oogopslag beoordeel word.
“As jy ’n boerboel op sowat 200 treë sien aankom en sy of haar kop is nie groot genoeg dat jy op daardie afstand kan sien dis ’n boerboel nie, is dit ongelukkig nie skoumateriaal nie.”
Ook moet die hond se struktuur indrukwekkend wees.
Laastens moet ’n hond se temperament goed wees. “Die hond moet vriendelik teenoor mense wees en rustig tussen vreemdelinge kan beweeg. Die eienaar moet ook volle beheer oor die hond kan uitoefen.”
Erasmus het ná die keuring trots aangekondig dat gister se “klas” ’n slaagsyfer van 100% behaal het en ’n gemiddelde van 84%.
Volgens Steenkamp, ’n keurder van die SABT, is dié gemiddelde uitstekend.
Die boerboel wat tans die hoogste in die land gegradeer is, staan op 97,8%. Maar Steenkamp sê die hoogste punt wat sy al ’n boerboel gegee het, is 93%.
“Aangesien daar voortdurend na die beste bloedlyn en genepoel vir boerboele gestreef word, moet daar ruimte vir groei en vordering gelaat word,” het Steenkamp gesê.
Die volgende boerboelgradering in die Oos-Kaap sal op 25 Junie op die Kirkwood-wildsfees plaasvind.